Mɛ̂ɛ' wó nuu à leeà *Záàn láà, àle wala', le é nuu bhaamɛ̀ɛ̀ zúlúà yí wɛ́ɛ́ le.
Ale to' *Ezai' wʋʋ' pe' láà à gi-wùn kɛɛ-mɛ̀ɛ̀a le.
E nuu à peà bhaamɛ̀ɛ̀bò nɛ̀ ye:
Kà ka kɔɔ gó ka sɔng lé, ke án ka zúlú, ke Aatana- nù ka bhàwùn tó. *
À kɛ̀ɛ̀ kwɛiyè láà à gi, *Zudee lùu gi-mɛ̀ɛ̀bò ni *Zelizalɛm-mɛ̀ɛ̀bò tó ké nuu gbuluà, le wò lo à lià bhi, le wò wɩɩ wo sɔng bhà, le è àng zulu guan' wò à lee Zudɛɛn láà à wɛ́ɛ́, ke bɔ́n- nù gó àng bhà le.
Záàn' nùù yɔ̀ɔ̀nmia kua bhái' daaà, le àbhà gbàà tà-bhɛ̀ɛ̀' nuu kwîiá le.
É nùù zɔ́ɔ́' góà kai, le è bhienɛ́bò kun, le è to àbhà lígóá le.
E nuu lòlòkpɔ́à ye:
Mɛ̂ɛ ye' é nuii n zíà láà, àle ké kpókpóá e gie nle n tà.
Máá bhɔyèa àbhà sàbha bhɛɛ lépòlò à gɛɛn bhà-nùà lefienɛ́ gi.
Nle an ka zùlù yí' wɛ́ɛ́ le, kɛ́ àle- ka zúlúà Aatana-à Waa Zaazaa' gá le.
À tée láà à gi, Yesu ké go' Nazalɛti *Galilee lùu gi, le Záàn' à zulu' Zudɛɛn wɛ́ɛ́ le.
À gò yí wɛ́ɛ́-yèa, yéè lɛgaa ke lɔngwɛ́ɛ́' lépóló, ke Waa Zaazaa ké yɔɔii e tà ye tìnìng nɛ̀.
Le wʋʋ ke' to' le é go' Aatana pé lɔngwɛ́ɛ́ gi ye:
Nbhà nɛ́ wùndɔ̀yóoá' i gá le.
I lɔ̀ɔ̀' è n kɛɛ láà à nààlé àa bhe.